حادثہ

دھریجہ نگر دے نال لنگھݨ آلی سڑک پہلے کچی ہئی ۔ ولا سولنگ بݨی ، میݙی سنبھل واݨ ءِچ اے لُک آلی سڑک ہئی ، پر سڑک چھوٹی ہئی  ،ݙو گاݙیں  دا  کراس تھیوے ہا تاں  ݙوہائیں  کوں  ہک پھیتہ تلے لہاوݨا پمدا ہا ۔ بساں  تھولیاں  ہن ، ٹانگے ڈھیر ہوندے ہَن ۔ احباب پنجند بعد ءِچ اسلم ٹرانسپورٹ وی آئی ۔ کئی گھنٹیں  بعد کوئی بس اَمدی ہئی ۔ سڑک تے ٹریکٹر ٹرالیاں  اَمدیاں  ویندیاں  رہ ویندیاں  ہن۔ سن تے تاریخ میکوں  یاد کینھی ، اُنہتر ستر دی ڳالھ ہوسے ۔ ہک واری اَدھ رات کوں  زور دار پھاکا تھیا ۔ پھاکا اتنا زوردا جیویں  بم پھٹیا ہووے ۔ سُتے لوک ترپ مار تے اُٹھی بیٹھے ، تے سڑک آلے پاسے بھڄ پے ،ہر کہیں  لالٹین ،بیٹریاں  ٻالیاں ، سڑک تے ڳیوسے تاں  اسیݙے کھوکھے دے سامھے ٹرالی موندھی تھی پی ہئی  تے ٹریکٹر پرے ڳیا پیا ہا ۔ ٹرالے تلے چیکڑ ٻاکڑ ہئی، سارے وستی آلئیں  رَل تے ٹرالی کوں  سدھا کیتا ، ڈھیر ساریاں   عورتاں  تے ٻال مر ڳے ہن تے ڈھیر ساریں  کوں  ٹانگے تے چا چا تے ہسپتال پُڄایا ڳیا ۔ اے لوک عیسائی ہَن تے شئیت کہیں  فوتگی تے ویندے پے ہن ، ݙو ترائے مرد ٹریکٹر تے ہَن تے ٹرالی عورتیں  نال ٹب ہئی ۔ ڈھیر ساریاں  عورتاں  مڑکا تُرٹݨ نال ہلاک تھیاں  ہَن ،اسیݙی وستی آلے مرد عورتاں  سارے روندے کھڑے ہَن ، وستی ءِچوں  آناً فاناً کھٹڑے آ ڳے ،لوگ پاݨی تے کھیر چا آئے ، عیسائیں  وستی آلئیں  دی چنگائی کوں  ایجھا منیا جو ہُنائیں  دے سکے شکریہ سانگے اَمدے رہ ڳے ۔میکوں  یاد اے انگریز اَمدے وی رہ ڳے ، جیرھا اَمدا ہا میݙے ابّے سئیں  کنوں  حال حویلہ گھندا ہا ، ہک جیپ تے ذال مرد انگریز آئے ، ݙو پاکستانی وی نال ہَن ۔ حادثے آلی جاہ کھڑے رہ ڳے ۔ حال حوال چاتا تے میݙے ابّے سئیں  کوں  سیلوٹ کیتا انگریزی ء ِ چ کجھ آکھیا ، نال آلے ݙسیا جو اے آکھدے میں  وستی آلئیں  کوں  سلام کرینداں ۔

 حوالہ 
کتاب: مُہاڳ، مصنف: ظہور احمد دھریجہ ، ناشر: جھوک پبلشرز ، ملتان